有邑子夜宿話余先疇蕪廢
作者：宋庠
朝代：宋

paragraphs: 臨邛久倦客，彭澤賦歸來。
念我何爲者，趣時良殆哉。
一身仕東觀，三載寄靈臺。
望見故鄉樹，頻更緹管灰。
曉車愁蹇蹇，春耜負莓莓。
虛名自韁鎖，豐壤成汙萊。
目想社枌老，心知門柳摧。
神阡迷馬鬣，柏表被狸災。
一聞里人語，夜靜成多懷。
他日還燕泣，前憂成誤哀。